CELEX: 62008TN0576
Language: et
Date: 2008-12-23 00:00:00
Title: Kohtuasi T-576/08: 23. detsembril 2008 esitatud hagi — Saksamaa versus komisjon

7.3.2009   
            
            
               ET
            
            
               Euroopa Liidu Teataja
            
            
               C 55/43
            
         23. detsembril 2008 esitatud hagi — Saksamaa versus komisjon
   (Kohtuasi T-576/08)
   (2009/C 55/77)
   Kohtumenetluse keel: saksa
   Pooled
   
      Hageja: Saksamaa Liitvabariik (esindajad: M. Lumma ja B. Klein)
   
      Kostja: Euroopa Ühenduste Komisjon
   Hageja nõuded
   
               —
            
            
               Tühistada komisjoni 3. oktoobri 2008. aasta määrus (EÜ) nr 983/2008, millega võetakse vastu 2009. eelarveaastaks ettenähtud vahendite liikmesriikidele eraldamise kava sekkumisvarudest pärit toiduainete tarnimiseks ühenduses enim puudust kannatavatele isikutele;
            
         
               —
            
            
               lugeda tühistatud määruse tagajärjed kehtivaks;
            
         
               —
            
            
               mõista kohtukulud välja kostjalt.
            
         Väited ja peamised argumendid
   Hageja taotleb komisjoni 3. oktoobri 2008. aasta määruse (EÜ) nr 983/2008 (1) tühistamist, mis sisaldab kava 2009. aastaks toiduainete tarnimiseks ühenduses enim puudust kannatavatele isikutele.
   Hageja arvates puudus selle määruse andmiseks ühenduse õigusest tulenev alus. Määrus tugineb küll määrusele (EÜ) nr 1234/2007 (2), mille õiguslikuks aluseks on ühenduse ühine põllumajanduspoliitika (EÜ artiklid 36 ja 37 koosmõjus artikliga 33), kuid ei täida seal esitatud nõudeid.
   Algselt loodi see programm ühise põllumajanduspoliitika täiendava pädevusena, kuna peamiselt kasutati juba olemasolevaid sekkumisvarusid sotsiaalsetel eesmärkidel. Juba mitmeid aastaid tegeleb programm aga üksnes toiduainete turult juurdeostmisega, kuna ühise põllumajanduspoliitika reformide tagajärjel sekkumisvarusid praktiliselt enam ei ole. Hageja leiab, et programm kujutab endast täna puhtalt ühenduse sotsiaalpoliitilist vahendit, milleks puudub õiguslik alus (pädevuste jaotamise põhimõte).
   Nii ei ole vaidlusalune määrus kooskõlas määruse nr 1234/2007 artikli 27 lõike 2 sätetega, mis lubavad toiduainete juurdeostmist sekkumisvarudesse vaid ajutiselt. Samas on suuremahuline juurdeostmine saanud tänaseks normiks.
   Vaidlusalune määrus ei järgi ka ühtegi EÜ artikli 33 lõikes 1 sätestatud ühise põllumajanduspoliitika eesmärkidest.
   Vältimaks aastaprogrammi täideviimisel tekkivaid raskusi, taotleb hageja kohtult piirata tühistamise tagajärjed üksnes juurdeostmistega määruse nr 983/2008 artikli 2 koosmõjus lisaga II järgi.
   
      (1)  Komisjoni 3. oktoobri 2008. aasta määrus (EÜ) nr 983/2008, millega võetakse vastu 2009. eelarveaastaks ettenähtud vahendite liikmesriikidele eraldamise kava sekkumisvarudest pärit toiduainete tarnimiseks ühenduses enim puudust kannatavatele isikutele (ELT L 268, lk 3).
   
      (2)  Nõukogu 22. oktoobri 2007. aasta määrus (EÜ) nr 1234/2007, millega kehtestatakse põllumajandusturgude ühine korraldus ning mis käsitleb teatavate põllumajandustoodete erisätteid (ühise turukorralduse ühtne määrus) (ELT L 299, lk 1).